Halid Bešlić

Halid Bešlić (20. novembar 1953 – 7. oktobar 2025) bio je bosanskohercegovački pjevač narodne muzike.

 Biografija 
Rođen je u zaseoku Vrapci, kod Knežine, u općini Sokolac. Amaterski se počeo baviti pjevanjem još kao učenik osnovne škole, kroz razna kulturno-umjetnička društva, a najduže vremena proveo je u KUD "Zija Dizdarević". To je potrajalo sve do odsluženja vojnog roka u bivšoj Jugoslaviji. Nakon povratka iz vojske estradnu karijeru aktivirao je nastupima u sarajevskim i drugim restoranima, što je potrajalo pet do šest godina.

Prvu singl-ploču snimio je 1979, otkad počinje njegov uzlazni put uspjeha i popularnosti na bosanskohercegovačkoj i jugoslavenskoj estradnoj sceni. Snimio je 18 studijskih i dva albuma uživo.

Dobitnik je brojnih nagrada i priznanja za muzička ostvarenja i dostignuća. Bio je član Udruženja muzičara Bosne i Hercegovine.

 Karijera 
Prvih osam singlova izdao je između 1979. i 1982, dok je njegov prvi studijski album Sijedi starac objavljen 1981.

Do 1984. postajao je sve poznatiji, a njegove popularne pjesme poput "Neću, neću dijamante" i "Budi budi uvijek srećna" slušale su se širom Jugoslavije. Tokom 1980-ih, Bešlić je izdao osam albuma, sa hitovima kao što su "Vraćam se majci u Bosnu", "Sjećam se", "Hej, zoro, ne svani" i "Eh, kad bi ti".

Tokom 1990-ih, za vrijeme raspada Jugoslavije i rata u Bosni i Hercegovini, Bešlić je održao više od 500 humanitarnih koncerata širom Evrope za žrtve iz svoje domovine. Tokom karijere snimio je 18 albuma i održao bezbroj koncerata.

Bešlić je imao i nekoliko hitova tokom 2000-ih i 2010-ih. Album Prvi poljubac iz 2003. sadržavao je istoimeni hit. Pjesma "Miljacka", našla se na albumu Halid 08 iz 2007. godine, dok su pjesme "Štiklom o kamen" i "Kad zaigra srce od meraka" bile dio albuma Romanija iz 2013. Album Trebević, objavljen je u februaru 2020.

 Saobraćajna nesreća 
Bešlić je teško povrijeđen u saobraćajnoj nesreći 10. marta 2009. u naselju Kobilja Glava, u Vogošći kod Sarajeva, kada je sletio s ceste.http://www.sarajevo-x.com/clanak/090310011 Nije bio vezan pojasom te je zadobio nekoliko povreda na licu i desnom oku, koje ljekari ni nakon više operacija nisu uspjeli spasiti. Nakon oporavka održao je dva velika koncerta u Zagrebu krajem oktobra 2009.

Preminuo je 7. oktobra 2025. u Sarajevu.

 Diskografija 
 Singlovi i EP 
 "Grešnica / Ne budi mi nadu", (Diskoton, 1979)
 "Sijedi starac / Zašto je moralo tako da bude", (Diskoton, 1980)
 "Mirela / Pet godina volio sam tebe", (Diskoton, 1981)
 "Pjesma samo o njoj / Domovino, u srcu te nosim", (Diskoton, 1982)
 "Ne diraj čovjeka za stolom / Voljela me jedna Esma", (s Mitrom Mirićem, Diskos, 1986)
 "Mujo, Halil i Vila / Vraćam se majci u Bosnu (Beograđanka)", (Jugoton, 1986)
 "Zajedno smo jači / Nekad sam ti bio drag", (Diskos, 1987)
 "Mostovi tuge / Ljubav je stvorila anđela", (Jugoton, 1988)
 "Legende ne umiru", (promotivni singl i CD, Sarajevo disk, 2002)
 "Taman je", (BEBE Production, 2019)
 "Ja bez tebe ne mogu da živim", (BEBE Production, 2019)
 "Od ponoći do ponoći", (DMS, s Borisom Režakom, 2020)
 "Iskra", (RTL MUsic, s Indirom Levak, 2021)
 "Sejda", (s Miligramom, 2025)

 Albumi 
 1981 – Sijedi starac (LP/MC), uz Narodni orkestar "Mlade Sarajlije" pod vodstvom Miće Radovanovića (Diskoton)
 1982 – Pjesma samo o njoj, uz orkestar Bore Višnjičkog (Diskoton)
 1984 – Dijamanti..., uz orkestar Dragana Stojkovića Bosanca (Diskoton)
 1985 – Zbogom, noći, zbogom, zore, uz orkestar Dragana Stojkovića Bosanca (Diskoton)
 1986 – Zajedno smo jači, uz orkestar "Kalkuta" (Jugoton)
 1986 – Otrov, uz orkestar Dragana Stojkovića Bosanca (Diskos)
 1987 – Eh, kad bi ti rekla mi "Volim te", uz orkestar Dragana Stojkovića Bosanca (Jugoton)
 1988 – Mostovi tuge, uz orkestar Dragana Stojkovića Bosanca (Jugoton)
 1990 – Opet sam se zaljubio, uz orkestar "Fenix" Perice Simonovića (Diskoton)
 1991 – Ljiljani, uz orkestar "Fenix" Perice Simonovića i Samira Šestana (Sarajevodisk)
 1993 – Grade moj, uz orkestar "Povjetarac" (Halix i Emonadisk)
 1996 – Ne zovi me, ne traži me, uz orkestar "Povjetarac" (Terra)
 1998 – Robinja, uz orkestar Perice Simonovića (Sarajevodisk)
 2000 – U ime ljubavi, uz orkestar Perice Simonovića (Intakt)
 2003 – Prvi poljubac, uz orkestar Geronimo (Intakt)
 2008 – Halid 08, uz orkestar "Geronimo" (Hayat Production)
 2013 – Romanija, uz orkestar "Geronimo" (Hayat Production)
 2020 – Trebević (MPBHRT)

 Ostalo 
Pojavio se u seriji Ubice mog oca, a u jednoj od scena u kafani, uz pratnju srbijanskih muzičara, izvodi pjesmu "Ja bez tebe ne mogu da živim".

 Reference 

 Vanjski linkovi 

 Službeni sajt
 Halid Bešlić na Discogs

Kategorija:Rođeni 1953.
Kategorija:Umrli 2025.
Kategorija:Biografije, Sokolac
Kategorija:Bosanskohercegovački pjevači